Montero diu que el diàleg amb ERC serà “prioritari” però celebra que Cs s’obri a pactar els pressupostos ACN Madrid.-La portaveu del govern espanyol, María Jesús Montero, ha assegurat que el seu executiu pretén mantenir la ‘geometria variable’ en els acords al llarg dels “quatre anys” que preveu que duri la legislatura, tot i que ha insistit que el seu govern mantindrà un diàleg “prioritari” amb les formacions que –com ERC- van donar suport a la investidura. La ‘geometria variable’, ha dit, “ha vingut per quedar-se”. Amb aquest argument ha demanat a ERC i Cs que no es facin “vetos creuats" i ha celebrat que Cs s'obri ara a pactar els PGE. Més enllà de dir que serà "en les pròximes setmanes", no ha posat data per a la represa de la mesa de diàleg sobre el conflicte a Catalunya i ha assegurat que ara per ara a l’Estat “no existeix" cap 'policia patriòtica'. Montero ha recordat que la representació parlamentària que hi ha al Congrés dels Diputats és fruit dels vots dels ciutadans i ha assegurat que en corrspondència l’executiu espanyol ha de fer ús de les seves possibilitats d’acord per impulsar les mesures legislatives.  Per aquest motiu ha advertit ERC i Cs que “no té sentit” que es facin vetos creuats quan “el fonamental és fer una política eficaç i operativa”. “Més enllà de les experiències prèvies és fonamental posar-nos d’acord sobre els ciments de la reconstrucció”, ha dit.  La ‘geometria variable’ segons la portaveu, “ha vingut per quedar-se quatre anys”, malgrat que l’executiu mantindrà una “interlocució prioritària” amb els grups que van donat suport a la investidura de Pedro Sánchez. Celebra la disposició de Cs a pactar els PGE Montero ha valorat “positivament” la “predisposició” de Cs de parlar dels pressupostos generals de l’Estat (PGE) i ha insistit que cal “aparcar les diferències ideològiques” i evitar “vetos creuats”. Segons la portaveu del govern espanyol, la prioritat és acompanyar els acords de reconstrucció “d’uns números als pressupostos”. “Benvinguts a aquest diàleg que el govern d’Espanya posarà en marxa perquè com més forces hi participin millor”, ha dit. Mesa de diàleg Montero ha evitat posar data a la mesa de diàleg sobre la resolució del conflicte a Catalunya perquè “ara la prioritat és mantenir a ratlla el virus i vèncer la pandèmia”, i “això ens ocupa les 24 hores del dia”.  Segons Montero, “quan acabi aquesta situació” i s’hagi superat la crisi “podrem reprendre l’agenda amb la prioritat que es mereix” i per tant abordar el diàleg amb Catalunya, tot i que això no serà fins que “haguem estat capaços de preservar la seguretat dels ciutadans”.  La Moncloa diu que ara la policia patriòtica no existeix Malgrat que el president del govern espanyol, Pedro Sánchez, va atribuir dimecres els atacs contra el ministre de l’Interior, Fernando Grande-Marlaska, a la seva actuació per desmantellar la policia patriòtica, Montero ha afirmat que actualment aquests grups policials no existeixen. “Al nostre país ara no existeix el concepte de policia patriòtica”, ha afirmat la portaveu del govern espanyol, que ha destacat la “professionalitat” dels membres de les Forces i Cossos de Seguretat de l’Estat i ha insistit que el Ministeri de l’Interior vetlla perquè els protocols policials segueixin els principis de “neutralitat, professionalitat i transparència”.  “Crispació i bronca” de la dreta Montero també ha aprofitat la roda de premsa posterior al Consell de Ministres per acusar el PP i Vox de fer bandera de la “crispació” i la “bronca”. “La dreta d’aquest país està immersa en un soroll permanent que va més enllà de les caçolades” i que inclou “l’ambient al Congrés i les declaracions de Casado i d’Abascal, que es deixen arrossegar en aquesta dinàmica on sembla que tot importa menys els problemes del país”.  “Estan fent de la crispació i la bronca la seva senya d'identitat” i estan “obsessionats per teories conspiranoides i per qüestions que facin soroll i ens distreguin de les tasques en que han d’estar aquest govern”, ha dit.

Summary: La Moncloa vol mantenir la ‘geometria variable’ per quatre anys i demana a ERC i Cs que no es facin vetos creuats


El candidat socialista creu que la concentració "només contribuirà a la divisió" ACN Barcelona.-El candidat del PSC a l'alcaldia de Barcelona, Jaume Collboni, ha posat en qüestió la "transversalitat" Manuel Valls i ha criticat que aquest diumenge assisteixi a la manifestació de Madrid contra Pedro Sánchez pel diàleg amb Catalunya, perquè, segons ell, "va de la dreta a la ultradreta". "Demà serà el dia en què cauran les màscares de la candidatura de Valls", ha reblat Collboni tot criticant que el candidat que té el suport de Ciutadans "es manifestarà al costat dels amics i aliats de Le Pen a Espanya". "Aquesta manifestació només contribuirà a la divisió, a l'enfrontament i a la crispació que estan buscant les tres dretes: el PP, Cs i Vox", ha afirmat aquest dissabte en declaracions als mitjans. Collboni ha considerat que Valls "ha acabat sent el candidat de Cs, el delegat de Rivera a la política barcelonina i catalana". El socialista ha defensat que el PSOE sempre ha estat amb el diàleg, però el diàleg dins de la llei". "No podem admetre, i no admetrà el govern de Pedro Sánchez, que hi hagi plantejaments que estan fora de la llei", ha reblat.

Summary: Collboni qüestiona la "transversalitat" de Valls i critica que vagi a una manifestació que va "de la dreta a la ultradreta"


Eufònic celebra aquest diumenge la jornada prèvia a l'inici del festival, batejada com a Pòrtic Eufònic. En aquest cas els dos espectacles previstos es fan a Ulldecona, enlloc de Sant Carles de la Ràpita, principal seu del certamen. El festival s'estrena amb una instal·lació audiovisual al Castell d'Ulldecona, a càrrec de Marta Verde, titulada 'Memories', que es podrà visitar fins el proper diumenge. En la novena edició, el festival s'ha hagut d'adaptar a les condicions marcades per la pandèmia. En aquest sentit s'estrenaran projectes anomenats 'teleaccions'. Un exemple és 'Angles Tendres', que es podrà veure només a través d'internet i que es crearà a temps real als trulls de l'antic molí d'oli.

Summary: Eufònic celebra la jornada prèvia a Ulldecona amb un espectacle pensat per veure's a internet


El fiscal de l'Audiència Nacional Miguel Ángel Carballo creu que els Mossos d'Esquadra no van fer "cap actuació legal" contra el referèndum de l'1-O i que van actuar amb "tebior" davant les ordres del Tribunal Superior de Justícia de Catalunya. Segons ell, la policia catalana va actuar amb "aparença cínica de compliment" de les ordres judicials, però va fer públics els seus plans d'intervenció i van fer seguiments als cossos policials estatals. En això, responsabilitza com a màxim comandament al major del cos, Josep Lluís Trapero, però també hi inclou l'exsecretari general d'Interior Cèsar Puig i l'exdirector general de la Policia Pere Soler, pels quals demana deu anys de presó per sedició, o alternativament desobediència. En el seu informe, Carballo ha reiterat, com ja va fer a l'inici de la vista oral, que el judici no és contra el cos dels Mossos d'Esquadra, sinó contra alguns dels seus comandaments, especialment contra el major, Josep Lluís Trapero, que hauria "confós" el cos amb la seva pròpia voluntat, segons el fiscal. De fet, ha dit que el ministeri públic seguirà col·laborant amb els Mossos, ja que el cos ara ja no està comandat per Trapero, i ha posat d'exemple l'actuació dels antiavalots el mes d'octubre passat durant els aldarulls post-sentència del Suprem. De fet, ha dit que Trapero va ser ascendit de comissari a major mesos abans del referèndum perquè el Govern "tenia menys por a la seva actuació" i confiava en ell. També ha opinat que molts dels mossos que han testificat durant el judici ho han fet per "defensar l'honor" del cos, i per això ha tret valor jurídic a algunes de les seves declaracions. En tot cas, ha dit que s'han jutjat els mateixos fets que al Suprem tot i que amb acusats diferents, i ha repassat bona part dels fets considerats provats per l'alt tribunal espanyol. Per això, si en aquell judici es va condemnar el conseller d'Interior Joaquim Forn, Carballo veu més raons per condemnar càrrecs més propers als efectius operatius, com són una intendent, el cap del cos i el director general. No obstant això, Carballo ha fet afirmacions força dures contra l'actuació de la policia catalana, assegurant que no va fer res per impedir efectivament el referèndum. De fet, creu que la manera d'actuar del cos durant el 20-S i l'1-O, "el com", va impedir "el què", que era aturar el referèndum. Així, considera que l'actuació del cos va ser "indispensable" per donar "aparença d'institucionalitat" a la votació. Sobre el 20-S, ha dit que hi va haver "desistiment de funcions" en matèria d'ordre públic, sobretot en les primeres hores, ja que la resistència passiva i pacífica es convertia en "activa" quan la policia intentava complir una ordre judicial, cosa que creu que també va passar l'1-O. Per a Carballo, l'actuació de la ciutadania per a l'1-O estava predissenyada abans del 20-S, i es va avançar arran de l'operació de la Guàrdia Civil a la seu d'Economia i en altres dependències. Respecte la intendent Teresa Laplana, Carballo ha dit que manava més del que va dir durant el judici l'acusada, i que semblava que durant el judici recordava més detalls que poc després dels fets. "Mai va atendre les peticions" de la Guàrdia Civil, ha afirmat. Entre el 20-S i l'1-O, els acusats Trapero, Cèsar Puig i Pere Soler, ha dit Carballo, es van "aprofitar" del canvi en la direcció de la causa del fiscal superior a la magistrada del Tribunal Superior de Justícia, ja que la interlocutòria de Mercedes Armas no donava pautes concretes d'actuació als cossos policials, però els Mossos tampoc les van demanar a la magistrada. La preservació de la pau social i els principis de congruència, oportunitat i proporcionalitat van passar per sobre de l'objectiu final de la interlocutòria, que era impedir la votació, creu el fiscal. Com deien alguns independentistes aquells dies, "la policia ha d'estar al costat del poble", però Carballo s'ha preguntat si al costat del poble que se salta la llei, remarcant que alguns dels acusats tenien certa preocupació per la imatge del cos davant la ciutadania. També ha assegurat que els comandaments policials, amb Trapero al capdavant, van comunicar als seus superiors polítics els plans d'actuació que tindrien per a l'1-O, cosa que teòricament havia de ser secret. Això també va permetre a la ciutadania preveure els moviments de la policia i avançar-se amb la iniciativa 'Escoles Obertes' dos dies abans de la votació. Així, ha criticat la "tebior i inactivitat" dels Mossos, que no van fer cap actuació contra la logística del referèndum, ha dit Carballo, i van preparar uns "plans ineficaços d'inici, previstos per a una situació pacífica, com si fossin eleccions legals". També ha reiterat que l'1-O els Mossos van fer "seguiments" a la Guàrdia Civil i la Policia Nacional i van "aparentar un compliment cínic de la interlocutòria". Sobre el suposat pla de Trapero per detenir l'expresident de la Generalitat Carles Puigdemont i el seu govern, el fiscal no se'l creu, ja que Trapero no ho va dir inicialment quan va declarar en la fase d'instrucció i, en tot cas, el pla es va fer a finals d'octubre del 2017, quan el major ja era investigat judicialment. Abans de l'informe del fiscal, les tres defenses han aportat per escrit les seves conclusions definitives, ja avançades oralment la setmana passada, que reiteren la petició d'absolució dels seus clients, afegint alguns detalls en els fets considerats provats. A causa del coronavirus, els quatre acusats s'han assegut a molta distància els uns dels altres i han seguit la sessió amb mascareta, igual que els tres membres del tribunal.

Summary: El fiscal diu que Trapero i els Mossos no van fer res per impedir l'1-O


El Departament de Salut instal·larà una nova carpa al costat del Centre d'Atenció Primària (CAP) Prat de la Riba de Lleida per possibles pacients de coronavirus. L'objectiu és que entri en funcionament "pròximament" i que actuï com la carpa instal·lada el cap de setmana passat a l'Hospital Universitari Arnau de Vilanova de Lleida, com a sala d'espera de possibles contactes. A més, s'habilitarà el pavelló Onze de Setembre de Lleida per acollir pacients que estan en el tram final de la seva hospitalització, abans de donar-los l'alta. Salut també ha informat que negocien amb l'Ajuntament de Torres de Segre (Segrià) per destinar un equipament per aïllar sospitosos de covid-19. Salut ha explicat aquest divendres que la crida que van fer perquè els ajuntaments cedissin espais per acollir contactes de positius que no puguin fer l'aïllament domiciliari, ha rebut resposta de l'Ajuntament de Torres de Segre. El delegat del Govern a Lleida, Ramon Farré, ha afegit que és possible que aquest cap de setmana es tanqui un acord per cedir un equipament al municipi. La crida es va fer després que l'Hotel Nastasi, que feia aquesta funció, es transformés dilluns en Hotel Salut i deixés doncs d'oferir aquest servei. Pel que fa al pavelló Onze de Setembre, Salut ha concretat que es entraran en funcionament 80 llits, alguns dels quals han arribat de l'Hospital del Pallars, com ja va passar a l'abril. A aquests equipaments també se suma una tercera planta de l'Arnau de Vilanova que està preparat per rebre pacients.  Des de Salut, però, insisteixen que no només calen llits sinó també professionals. En aquest sentit han insistit en la crida perquè professionals experts en pacients crítics i semicrítics es desplacin a Lleida per donar suport assistencial en aquest territori. "Calen perfils d'experts i continuem amb aquesta mancança", ha reconegut la gerent de regió sanitària de Ponent i l'Alt Pirineu i Aran, Divina Farreny.

Summary: Salut instal·larà una nova carpa al costat del CAP Prat de la Riba de Lleida i habilitarà amb llits l'Onze de Setembre


Unes 90 persones, segons han informat a l'ACN fonts de la Guàrdia Urbana de Barcelona, s'han concentrat aquest dissabte al migdia davant la seu de l'Oficina del Parlament Europeu, per reclamar que no s'aprovi el Tractat Econòmic i Comercial entre la Unió Europea i Canadá (CETA). Una mobilització que també es duu a terme a altres ciutats, com Madrid, i que éssimilar a les celebrades anteriorment contra la TTIP -Tractat Transatlàntic de Comerç i Inversió entre Europa i els Estats Units-, i que compta amb el suport d'entitats cíviques i socials i sindicats. Segons els manifestants, el CETA s'ha negociat de manera poc transparent i fomenta un model que no prioritza el desenvolupament econòmic i social sostenible, ni la creació de llocs de treball ni garanteix els drets dels treballadors així com la protecció del medi ambient, entre d'altres.  El CETA està ja en la darrera fase prèvia a la seva aplicació. Està previst que el pròxim dimarts, 21 de gener, es votarà a la Comissió de Comerç Internacional del Parlament Europeu, l'ITA. La votació del text íntegre del tractat tindrà lloc al mateix Parlament el 14 de febrer. En cas que s'aprovi, el contingut del CETA ja es podria aplicar, tot i que de forma provisional, a l'espera que sigui ratificat pels 28 estats membres de la Unió Europea.

Summary: Prop d'un centenar de persones es concentren a Barcelona per exigir que el CETA no prosperi


Les dones que viuen a menys de 300 mestres d'un espai verd poden veure reduir el risc de desenvolupar sobrepès i obesitat. Ho conclou un estudi publicat a 'Internacional Journal of Hygiene and Environmental Health' i liderada per ISGlobal que ha estudiat 2.354 persones d'entre 20 i 85 anys, de set províncies espanyoles. Els participants van respondre a preguntes referents a l'historial de residència i estil de vida, pes i altura. També se'ls va mesurar la circumferència dels malucs i la cintura i se'ls va extreure sang o saliva. Amb aquestes dades, els investigadors conclouen que les dones mostren una ''forta relació'' entre l'aparició del sobrepès i l'obesitat abdominal i la falta d'accés als espais verds, una relació que no es veu en els homes. L'autora de l'estudi, Cristina O'Callaghan-Gordo, explica que no es tenen clars els determinants biològics que ''s'amaguen'' respecte les diferències de gènere, però apunta que podrien existir ''factors socials'' com ara els diferents usos que fan homes i dones, dels espais verds. Per confirmar l'existència de sobrepès o obesitat, els investigadors van agafar de referència l'Índex de Massa Corporal (IMC) o l'Índex Cintura-Cadera (ICC) que resulta de dividir el perímetre de la cintura entre el perímetre dels malucs. Gràcies a les mostres d'ADN de la saliva i la sang, els investigadors han pogut analitzar la importància de la genètica en aquesta relació. O'Callaghan-Gordo explica que han observat una reducció ''més marcada'' del risc de desenvolupar l'obesitat en les persones amb una genètica susceptible a la patologia.  L'autora recalca que aquesta resultat destaca l'existència d'interaccions entre l'ambient i els gens que poden desencadenar o frenar un excés de pes. Per Manolis Kogenivas, líder de l'estudi, els resultats d'aquesta recerca demostren la importància dels espais verds en el risc de desenvolupar algunes malalties. Per Kogevinas, entendre els mecanismes de la relació és ''crucial'' per planificar intervencions de salut pública ''eficaces i exitoses''.

Summary: Les dones que viuen prop d'espais verds tenen menys risc de sobrepès i obesitat


El govern espanyol ha donat llum verda a l'avantprojecte de llei de canvi climàtic a la reunió d'aquest dimarts del Consell de Ministres que marca el camí per assolir la neutralitat d'emissions el 2050. El text, que podrà patir modificacions en el tràmit parlamentari, planteja que d'aquí al 2030 l'Estat haurà de reduir un 20% les emissions de CO2 en relació amb les de 1990. A banda, almenys un 70% del sistema elèctric s'haurà de generar amb energia renovable i un 35% del consum final (electricitat i també transport) haurà de ser de renovables. El 2050, el 100% de l'electricitat s'haurà de generar amb energies netes. Ho ha explicat la vicepresidenta quarta i ministra de Transició Ecològica, Teresa Ribera, en roda de premsa després del Consell de Ministres. "El nostre país està preparat per fer aquest pas", ha afirmat, i ho ha considerat una "oportunitat fonamental". Ribera ha dit que, d'aquesta manera, Espanya "compleix amb les seves obligacions internacionals". "És un moment crucial per al nostre present i futur", ha assegurat Ribera, que ha remarcat que el govern espanyol vol "complir amb els més joves". "No podem tornar al model anterior", ha afirmat. La vicepresidenta quarta ha apuntat que es tracta d'un "desenvolupament sostenible i inclusiu". Pel que fa al transport, d’aquí a 30 anys el parc de turismes hauria de ser lliure d’emissions directes de C02. L’executiu no prohibeix la comercialització de cotxes contaminants però, com a pas previ, l’any 2040 els vehicles comercials lleugers nous haurien de tenir zero grams de CO2 per quilòmetre.  El govern espanyol preveu que la transició ecològica atraurà una inversió de 200.000 milions d’euros entre el 2021 i el 2030 i això generarà entre 250.000 i 350.000 llocs de treball nets l’any. L’efecte en el PIB serà d’un creixement del voltant de l’1,8% el 2030 amb relació a un escenari sense les mesures d’aquest pla (entre 16.500 i 25.700 MEUR). Zones de baixes emissions Els municipis de més de 50.000 habitants i els territoris insulars hauran d’introduir en la planificació d’ordenació urbana la implantació de zones de baixes emissions no més tard del 2023 així com accions per afavorir els desplaçaments a peu o en bici i la mobilitat elèctrica.  Nou marc retributiu El text preveu que el govern espanyol desenvolupi un nou marc retributiu per a la generació renovable, basat en el reconeixement a llarg termini d’un preu fix per l’energia, per oferir previsibilitat i estabilitat en els ingressos del sector i fer que es traslladi en una baixada de preus per al consumidor. El nou marc s’atorgarà mitjançant subhastes.   D’altra banda, el text crea la figura del titular d’emmagatzematge com a subjecte del sistema elèctric per afavorir la implantació i desenvolupament d’aquestes tecnologies. També institueix la figura de l’agregador independent que participarà en el mercat comprant o venent diferents consums agregats. Afavoreix la hibridació, és a dir, que s’incorporin diverses tecnologies de generació en una mateixa instal·lació (per exemple, incorporant panells solars en una planta eòlica). També es contempla la repotenciació de les instal·lacions.

Summary: El govern espanyol aprova la llei de canvi climàtic que marca el camí per assolir la neutralitat d'emissions el 2050


L'estació del Tren d'Alta Velocitat (TAV) de Figueres-Vilafant va generar un impacte econòmic de 5 milions d'euros i 91 llocs de treball al llarg del 2015. Més de la meitat d'aquests recursos van anar a parar al sector turístic, sobretot a la restauració (1.175.000 euros) i els equipaments culturals (550.000 euros). La capital altempordanesa és la principal beneficiada de l'arribada de l'alta velocitat, ja que aconsegueix captar 2 MEUR, però la resta de la comarca no en treu "prou rendiment", segons el regidor de Promoció Econòmica de Figueres, Manuel Toro. Esperen revertir-ho amb la comercialització de nous paquets turístics que combinen experiències turístiques arreu de l'Alt Empordà. El TAV va registrar 300.000 usuaris l'any passat, el 62% dels quals són visitants d'un sol dia.

Summary: L'estació del TAV de Figueres genera 5 MEUR anuals però l'impacte econòmic no s'estén a la resta de la comarca


La CUP celebra que s'hagi impulsat una proposició de llei al Parlament per regular els preus del lloguer a Catalunya amb el suport de JxCat, ERC, comuns i els seus quatre diputats. En un comunicat, els anticapitalistes la consideren un "primer pas" per millorar l'accés a l'habitatge mentre no s'amplia el parc d'habitatges públic. La CUP va rebutjat el decret impulsat pel Govern l'any passat en considerar que havia estat acordat amb les API's i que comptava amb l'oposició dels moviments en defensa del dret a l'habitatge. En aquest sentit, consideren una "bona notícia" que aquesta vegada el text de la proposició de llei estigui acordat amb el Sindicat de Llogaters de Catalunya.  "En comptes de regular els preus de lloguer, el que feia era consolidar els preus de mercat, molt superiors als assumibles per la majoria de la població i inflats per la bombolla immobiliària del moment", ha argumentat la diputada de la CUP Maria Sirvent. A diferència del decret Llei, segons la diputada, aquesta proposició de llei "frenaria l’increment de preus del lloguer a Catalunya i els nous contractes d’arrendament no podrien tenir un preu superior a contractes anteriors".   En aquest sentit, la CUP creu necessari aprovar aquesta llei "pionera" en defensa del dret a l’habitatge al Parlament, així com ja es va fer al País Valencià, malgrat després fos anul·lada pel Tribunal Constitucional. Davant d’aquest fet, els anticapitalistes alerten de la possibilitat que l’Estat rebutgés aquesta mesura, com ja ha fet amb anteriors lleis com la de garantir l’accés universal a la salut al País Valencià i a Catalunya. Finalment, els cupaires posen en valor la feina dels moviments socials que, segons diuen, "han arribat allà on les institucions no han volgut arribar per garantir el dret a l’habitatge, teixint comunitat i posant el cos davant la brutalitat policial".

Summary: La CUP veu la proposició de llei per regular els preus del lloguer com un "primer pas" mentre no s'amplia el parc públic


La plataforma ‘Mercaderies per l’Interior’, que s’ha presentat aquest dilluns a Tarragona, reclama que el tercer fil que permetrà el pas de trens de mercaderies en ample europeu per la via de la costa sigui provisional. Mentrestant, l’entitat vol que Foment estudiï una alternativa de pas per l’interior amb caràcter definitiu. El portaveu de la plataforma, Eugeni Sedano, ha advertit que el pas continuat de trens de mercaderies comporta riscos de seguretat, contaminació acústica i afectacions sobre habitatges, patrimoni i instal·lacions turístiques properes a les vies. Després d’haver mantingut contactes amb agents socials, econòmics i polítics del territori, ‘Mercaderies per l’Interior’ comença un període d’adhesions a la causa.

Summary: Neix a Tarragona una plataforma que reclama desviar els trens de mercaderies per l’interior


El republicà Pau Ricomà ha estat investit alcalde de Tarragona per majoria absoluta amb els catorze vots dels regidors d’ERC, Junts per Tarragona, En Comú Podem i la CUP. Durant el ple de constitució de l’Ajuntament que s’ha fet aquest dissabte al migdia, els republicans han posat a fi a dotze anys d’alcaldia socialista i han enviat Josep Fèlix Ballesteros a l’oposició. En el seu parlament institucional, Ricomà ha estès la mà a la resta de forces per cercar espais de trobada i per impulsar la transformació de la ciutat. A més, el nou alcalde ha tingut un record pels “presos polítics i exiliats”, i ha apel·lat a resoldre els conflictes polítics per la via política. Després de 80 anys, Tarragona torna a tenir un alcalde republicà. Pau Ricomà s’ha convertit aquest dissabte en batlle de la ciutat gràcies al suport dels regidors de Junts per Tarragona i la CUP, i dels dos d’En Comú Podem -el seu nou soci de govern-. L’elecció de Ricomà s’ha produït cap a tres quarts d’una del migdia després d’una votació a mà alçada i no secreta, com han decidit per majoria absoluta els quatre partits que havien pactat la investidura del republicà.  La resta de grups han presentat els seus caps de llista com a candidats a l’alcaldia: Josep Fèlix Ballesteros pel PSC, Rubén Viñuales per Cs i José Luis Martín pel PP, els quals només han rebut els vots dels seus regidors. Per tant, Ricomà ha estat investit amb catorze vots. L'alcalde ha promès el càrrec “per imperatiu legal” i amb la voluntat de “seguir lluitant per l’alliberament de les preses i presos polítics catalans, i pel retorn dels exiliats”.  Després de la proclamació, que s’ha fet entre crits de “Tarragona, republicana!” al saló de plens, el batlle sortint, Josep Fèlix Ballesteros, s’ha apropat a Pau Ricomà per felicitar-lo. Posteriorment, els dos regidors que han conformat la mesa d’edat li han imposat la medalla i li han lliurat el bastó com a tribut a l’alcaldia de Tarragona. El vicepresident del Govern, Pere Aragonès, i diversos diputats al Parlament i al Congrés han assistit a l’acte.  Mà estesa a la resta de grups En el seu primer discurs institucional, Ricomà ha estès la mà a la resta de grups -tant als que l’han votat com als que no, ha emfasitzat- per trobar “espais de treball compartit”. “Tarragona és de tothom i de ningú alhora i, més enllà de les discrepàncies ideològiques, tots hem de tenir la nostra part de protagonisme en la transformació de Tarragona”, ha manifestat. L’alcalde republicà ha subratllat que Tarragona ha estat i és una ciutat d’acollida i diversa, i ha destacat el paper de la llengua catalana com “el màxim element de cohesió i el facilitador de l’ascensor social que ens ha de permetre fer de la nostre terra, una terra d’oportunitats i d’integració”. Ricomà ha cridat a aplicar els valors republicans de de la honestedat, la participació, la transparència, la justícia social, la cohesió i el respecte a la diversitat. A més, ha advertit que s’enfrontaran “al masclisme amb el feminisme; al racisme amb el respecte; a la homofòbia amb la defensa de la llibertat sexual de totes les persones; al maltractament dels animals amb els seus drets; a la censura i la repressió amb la llibertat de creença, d’opinió i d’expressió”.  En clau nacional, l’alcalde ha demanat defensar “les vies polítiques per resoldre els problemes polítics” i ha reivindicat el dret dels pobles a decidir el seu futur. “No és de justícia que hagi presos polítics per les seves actuacions representant el poble”, ha reblat. El nou batlle ha acabat el seu discurs amb un “Visca Tarragona i Visca Catalunya” i, per primera vegada, ha sortit al balcó principal de l’Ajuntament. Allà ha saludat les persones que s’han aplegat a la plaça de la Font, on també s’ha comptat amb la presència d’una xaranga amb els seus membres vestits de color groc.  Durs retrets de l’oposició Els grups municipals han tingut l’oportunitat d’explicar el seu vot d’investidura i l’oposició no ha estalviat crítiques al nou govern d’ERC i En Comú Podem. Un dels més contundents ha estat el portaveu de Cs, Rubén Viñuales, qui ha avisat que no vol “que es parli de banderes amb els problemes que té la ciutat” i ha recordat que Tarragona “no és independentista”. “Li votarem les bones idees i li demano que tingui caràcter, que no depengui de Barcelona i que pensi només en Tarragona perquè, sinó, ens trobarà”, l’ha advertit. A més, Viñuales ha insistit que la cupaire Laia Estrada serà “l’alcaldessa a l’ombra”.  En la mateixa línia, la portaveu del PP, Elisa Vedrina, ha lamentat que “el pacte entre independentistes i populistes trenca una llarga trajectòria de governs de moderació”. Per la seva banda, la portaveu del PSC -el principal partit de l’oposició-, Sandra Ramos, ha defensat el llegat dels socialistes durant els seus mandats i que han tingut “el diàleg, la convivència i la justícia social com a principals banderes”. A més, ha afirmat que Ballesteros “és el millor alcalde que pot tenir la ciutat” més enllà “d’argúcies i complicades combinacions, de pactes sorprenents i campanyes negatives”. Per la seva banda, el portaveu de Junts per Tarragona, Dídac Nadal, ha dit que estaran al costat del govern “perquè els seus èxits són els èxits de la ciutat”, però ha demanat a Ricomà que no “caigui en cap dels errors de fons de l’anterior govern”. “Estarem fiscalitzant des de l’oposició que tot això sigui així”, ha sentenciat Nadal.  La CUP ha justificat la investidura de Ricomà perquè els republicans s’han compromès amb els cinc punts “de mínims” que demanaven els anticapitalistes, i perquè “calia fer fora a qui ha estat malgovernant Tarragona durant dotze anys”. “Avui celebrem que comencem a fer fora la màfia”, ha etzibat Estrada, parafrasejant el lema de la samarreta que duien els membres de la CUP. A més, la cupaire ha afirmat que no els “tremolarà el pols” per entrar al govern. De la seva banda, la portaveu d’En Comú Podem, Carla Aguilar, ha titllat la jornada d’històrica i ha justificat que el pacte permetrà “un canvi real en la manera de fer política i que és necessari i esperançador”. La portaveu dels comuns ha garantit que faran possible que es governi d’una altra manera i que hi hagi una igualtat d’oportunitats.  Fórmules diverses per jurar o prometre el càrrec Durant la presa de possessió, els regidors d’ERC i de Junts per Tarragona han assumit les seves obligacions amb la Constitució “per imperatiu legal” i s’han compromès a treballar “per una república catalana, per la llibertat dels presos polítics i el retorn dels exiliats, i per una ciutat socialment més justa, econòmicament pròspera i territorialment equilibrada”. L’esment als presos i exiliats ha arrencat els crits de “Llibertat presos polítics” de diverses persones que han seguit la sessió tant des de dins com des de fora del saló de plens.  Per la seva banda, els dos regidors d’En Comú Podem han inclòs a la fórmula que volen “una ciutat més feminista”, mentre que les dues regidores de la CUP també han promès “per imperatiu legal”, amb el compromís “de servir al poble tarragoní sense renunciar mai als principis republicans, ni a la independència, ni a la reunificació dels Països Catalans”.  Nomenament dels tinents d’alcalde i cartipàs Després de sortir al balcó consistorial, Ricomà ha signat el nomenament dels tinents d’alcalde al despatx d’alcaldia, on han rebut el corresponent bastó. Tot seguit, s’ha celebrat un ple extraordinari i urgent per tal d’aprovar el cartipàs -basat en sis grans àrees de treball- i les dedicacions dels regidors.

Summary: Pau Ricomà (ERC) és investit alcalde de Tarragona amb el suport de Junts, En Comú Podem i la CUP


La companyia opera la connexió amb la capital europea els diumenges ACN Reus.-L'aeroport de Reus ha recuperat aquest cap de setmana la connexió amb Brussel·les a través de la companyia TUIFly, que opera cada diumenge. D'aquesta manera, segons ha informat Aena, l'aeroport ha recuperat les 12 rutes setmanals en el primer mes de reactivació el turisme i se suma a les 11 que ja ha iniciat Ryanair des de principi de juliol. Des del final de l'estat d'alarma i la reobertura de fronteres, l'aeroport ha recuperat els seus vols amb el Regne Unit, Irlanda, Bèlgica i Alemanya. En un comunicat, l'ens gestor d'infraestructures aèries recorda que ha implantat mesures de seguretat a l'aeroport de Reus com mampares, senyals de distanciaments, dispensadors de gel hidroalcohòlic i el reforç de la desinfecció de les instal·lacions.

Summary: L'aeroport de Reus recupera el vol de TUIFly amb Brussel·les


El candidat dels comuns per Barcelona, Jaume Asens, ha celebrat que el president d'ERC, Oriol Junqueras, se sumi al marc del seu partit i no plantegi línies vermelles però ha afegit que ERC "no és de fiar" perquè "constantment canvia de posició". "Un dia diu una cosa, i l'altre dia una altra", ha afegit en una atenció als mitjans després de reunir-se amb l'associació Dret a Morir Dignament. Asens rebutja parlar ara de línies vermelles però avisa que el seu partit les posarà en funció dels resultats electorals del 28-A. "La força que nosaltres tinguem és la que ens donarà la gent, en funció del resultat", ha afegit. Asens considera el missatge de Junqueras als militants d'ERC a través d'una carta és una "declaració d'intencions" i no li dona molta credibilitat amb l'argument que és un partit que "constantment canvia d'opinió". Com a exemple ha posat que ERC deia que la pantalla del referèndum estava superada i "menyspreava" els que la defensaven i, en canvi, ara la tornen a defensar. En l'àmbit de la "repressió", el candidat dels comuns ha recordat que la seva candidatura ha fet una proposta per reformar el codi penal per treure els polítics de la presó i ha demanat el suport de la resta de partits. Es tracta, segona ha dit, de "propostes viables per revertir la repressió que viu Catalunya". D'altra banda, Asens ha qualificat "d'immoralitat i barbaritat" que un jutjat de violència de gènere investigui l'home que va ajudar a morir la seva dona. "Simplement va posar les mans per auxiliar la seva dona, és un acte d'humanitat", ha argumentat. I ha carregat contra PSOE, PP i Cs per haver rebutjat al Congrés una proposició de llei de Podem que, segons ha defensat, hauria impedit aquesta persecució. "Si el jutjat pot fer això es perquè partits com PP, PSOE i Cs ho van permetre", els ha retret. A més s'ha dirigit directament al president del govern espanyol, Pedro Sánchez, per demanar-li que escolti les bases del PSOE i el clam de la societat espanyola en aquesta qüestió. I és que segons Asens, un 84% de la societat espanyola i un 90% dels votants del PSOE estan a favor de regular l'eutanàsia.

Summary: Asens celebra que Junqueras no plantegi línies vermelles però considera que ERC "no és de fiar"


Han ingressat a presó dos homes enxampats dimarts als Plans de Sió (Segarra) amb 195 plantes de marihuana a la furgoneta. Els Mossos els van perseguir quan van adonar-se que el vehicle feia maniobres per esquivar un control preventiu de robatoris que els agents havien muntat a la L-303. Els homes tenen 37 i 62 anys, són nascuts al Regne Unit i sense domicili conegut.  Dins la furgoneta portaven 195 testos amb esqueixos de marihuana a punt per trasplantar. Aquest dijous van declarar al jutjat de guàrdia de Cervera i el jutge va dictar el seu ingrés a presó.

Summary: Ingressen a presó dos homes enxampats als Plans de Sió amb 195 plantes de marihuana a la furgoneta


El secretari general del PPC, Daniel Serrano, ha volgut aprofitar el final de l'acte d'homenatge a les víctimes de l'atemptat del 17-A a Barcelona per fer declaracions a la premsa i retreure al Govern la seva actitud respecte dels fets de fa dos anys. "Vèncer al terrorisme no podrà fer-se sense unitat. Amb unitat el bé sempre triomfa sobre el mal. És imprescindible actuar amb unitat, i desgraciadament en els darrers dies i setmanes aquesta unitat no s'ha vist, començant pel president de la Generalitat, Quim Torra i els consellers, que han contribuït a alimentar una teoria de la conspiració un tant paranoica", ha criticat el popular.  En aquest sentit, Serrano considera que les declaracions que ha vingut fent el Govern en les últimes setmanes reclamant esvair dubtes sobre els atemptats i sobre informacions que han aparegut per la relació de l'imam de Ripoll amb el CNI, "no són la millor forma de combatre al terrorisme". "Al terrorisme se'l combat amb tots els instruments de la llei però amb unitat de tothom, amb les víctimes al centre de l'acció política i sabent que els únics responsables d'un atemptat terrorista sempre són els assassins. Acabarà triomfant el bé però és imprescindible la unitat política", ha conclòs.

Summary: El PPC reclama "unitat per vèncer el terrorisme" i acusa Torra de no contribuir-hi en "alimentar teories de la conspiració"


Sense els efectes estacionals i de calendari, la variació anual va ser del 2,4% ACN Barcelona.-El cost per hora treballada a l'Estat no va patir cap variació durant el primer trimestre respecte el mateix període de l'any passat pel major nombre d'hores treballades ja que la Setmana Santa va coincidir amb el segon trimestre, mentre que en el 2018 va ser en el primer, segons ha informat aquest dimarts l'Institut Nacional d'Estadística. El cost salarial va caure tres dècimes mentre que el cost laboral excloent pagaments extraordinaris i retards va augmentar un 0,3%. Si s'eliminen els efectes estacionals i de calendari, la variació anual del cost per hora treballada és del 2,4%. Per components del cost, el cost salarial va registrar una variació anual del 2,2% en dades corregides i els altres van augmentar un 2,9%. Les seccions que van registrar majors increments anuals durant el primer trimestre són les Activitats Immobiliàries (+7,5%), les Activitats Artístiques, recreatives i d'entrenteniment (3,2%) i Administració Pública i defensa. Els majors descensos van correspondre a les Activitats financeres i d'assegurances (-7,4%), Indústries extractives (-2,8%) i Activitats Professionals. Pel que fa el cost laboral, la variació trimestral entre el primer trimestre del 2019 i el quart trimestre del 2018, eliminant els efectes estacionals i de calendari, va ser del 0,8%, Per components del cost, en dades desestacionalitzades i corregits de calendari, el cost salarial va pujar un 0,7% i els altres costos un 1,2%.  Sense tenir en compte l'ajustament estacional i de calendari, la taxa trimestral és del -11,1% pel major pes de les pagues extraordinàries i endarreriments en quart trimestre respecte el primer del 2019.

Summary: El cost per hora treballada es manté en el primer trimestre del 2019


Els productors de plantes aromàtiques i medicinals del Pirineu treballaran amb l'objectiu de revalorar-les i rellançar la marca 'planta del Pirineu'. Els productors, que s'han reunit aquest cap de setmana a Araós (Pallars Sobirà), defensen que les plantes del Pirineu contenen més principis actius que les mateixes plantes cultivades en altres zones i diuen que hi ha estudis que així ho demostren. Un els aspectes que han detectat que cal millorar és la divulgació i la pedagogia per tal de donar a conèixer totes les virtuts de les plantes. Els 9 productors que hi ha al Pirineu s'han marcat com a repte crear xarxa per crear projectes futurs conjunts tot i el diferent que són totes les plantacions. Es tracta d'explotacions petites (no més d'una hectàrea) amb diferents temporalitats Gemma Navàs, responsable del Parc de les Olors d'Araòs, ha explicat que és un producte de molta qualitat que no té el reconeixement ni el control que hauria de tenir. Navàs ha alertat que moltes plantes es comercialitzen aprofitant el nom del Pirineu tot i que no han estat produïdes en aquesta zona. Aquestes són algunes de les inquietuds que preocupen els productors. Tot i la dificultat per trobar planta del Pirineu per cultivar, el Parc de les Olors d'Araós compta amb unes 70 espècies diferents com ara la genciana, el saüc, la boixerola, l'àrnica, l'hisop o l'herba fina. Antigament part de la població local treia rendiment d'aquestes varietats, que es recol·lectaven i venien a herbolaris. En canvi, ara pràcticament ningú s'hi dedica. Navàs aposta per recuperar aquesta activitat entre la gent de la zona i intentar que la planta que es produeix al Pirineu s'identifiqui quan es comercialitza. Navàs ha explicat que durant les jornades s'han tractat temes com les especificacions legals en la recol·lecció silvestre de plantes medicinals als Pirineus, el marc legal de la cosmètica artesanal, les condicions en la legalització d'un obrador d'envasat de planta aromàtica alimentària o l'adaptació de plantes silvestres pirinenques a domesticades.

Summary: Els productors de plantes aromàtiques i medicinals del Pirineu treballaran per revalorar-les


El Gran Teatre del Liceu proposa una nova forma de descobrir els seus espais a través de l’‘Enigma Puccini’, la primera experiència d’escape room dins un teatre d’òpera de l’Estat i la segona a escala internacional. Aquest fenomen dels darrers anys permet als usuaris descobrir els racons del teatre alhora que demostren les seves habilitats escapistes. El joc de pistes -dissenyat per l'empresa Missionleak- enfronta dos equips per tal de trobar el final de l’òpera Turandot, que Giacomo Puccini va deixar inacabada (segons la ficció del joc). Un 92% dels que ja hi ha participat han assistit posteriorment a una òpera al teatre de la Rambla, amb entrades a preus reduïts.

Summary: El Liceu se suma al fenomen de les escape room amb el joc de pistes ‘Enigma Puccini’


Vuit entitats i deu partits polítics gironins han unit forces per fer campanya a favor del 'sí' per al referèndum. L'objectiu del 'Girona vota' és arribar als indecisos de la ciutat i convèncer-los perquè vagin a votar l'1 d'octubre. "El que volem és mobilitzar i donar raons a favor del sí", ha explicat la portaveu, Sandra Casado. Per això, preveuen organitzar actes conjunts i, també, anar porta a porta als barris on creuen que hi haurà més indecisos. "Serà un complement a les accions que les diferents entitats i partits portaran a terme durant aquest breu període de temps que tenim fins a l'1 d'octubre", han detallat. Aquest dilluns han presentat la imatge gràfica de a campanya i han obert un local situat a l'avinguda Sant Narcís on donaran informació i recolliran dades de voluntaris.  Fa més de dos anys es van crear la Taula per la Independència de Girona, el marc on entitats i partits polítics de la ciutat treballen conjuntament perseguint un objectiu comú: la independència de Catalunya.  La fórmula de treball de la taula, des de la qual han coordinat i unit forces per impulsar el referèndum, ha fet un pas endavant ara que ja hi ha data per votar. Per això, aquest dilluns han presentat la campanya unitària 'Girona vota', que aplega un total de vuit entitats i deu partits polítics.  Segons han detallat a la presentació, l'objectiu és que "tothom que està a favor de la independència uneixi forces treballant conjuntament i alternativament a la campanya que facin cadascuna d'aquestes entitats i partits". D'aquesta manera, programaran actes de campanya conjunts.  La portaveu de 'Girona vota', Sandra Casado, ha detallat que seran actes de petit format que busquen, sobretot, arribar a la població indecisa. "Els hi volem donar arguments molt clars explicant per què votar sí i activar-los perquè vagin a votar", ha explicat.  Aquest dilluns han presentat el logotip de la campanya unitària i han inaugurat el local situat a l'avinguda Sant Narcís que servirà de punt de trobada de partits i entitats. "Intentarem obrir els quinze dies de campanya electoral i ser un punt de trobada per a qui vulgui venir a preguntar-nos", ha dit Casado. A l'exterior del local s'hi poden veure cartells amb missatges com "Què hi guanyarem amb el 'sí' l'1 d'octubre?" o "Per què hauria de votar 'sí' l'1 d'octubre?". L'acte de presentació ha comptat amb l'assistència de representants de partits polítics (com l'alcaldessa de Girona Marta Madrenas o la regidora Maria Mercè Roca) i entitats. En concret, els partits representats a 'Girona vota' són PDeCAT, ERC, CUP, Avancem, Demòcrates, Reagrupament, Solidaritat, JERC, JNC i Moviment d'Esquerres. Les entitats són ADAC, Assemblea de Joves del Gironès, AMI, ANC, Ateneu 24 de juny, El Forn, Fundació Llibreria Les Voltes i Òmnium.  "Serà una campanya unitària que realitzarem a barris", ha explicat Casado. De fet, per la curta durada de la campanya creuen que no podran arribar a tots i, per això, prioritzaran aquelles zones on creuen que hi ha més indecisos. La intenció és explicar arguments a favor de l'estat propi i exposar motius per superar el marc autonòmic per "poder tenir les eines per afrontar les necessitats socials, econòmiques, mediambientals i laborals" perquè Catalunya creixi.  "Estarem al costat del que dicti el Govern", ha conclòs Casado.

Summary: Vuit entitats i deu partits gironins uneixen forces per fer campanya a favor del sí al referèndum


Una caporal dels Mossos d'Esquadra expedientada per insultar Carles Puigdemont a través de la xarxa social Facebook ha acusat "tots els comandaments" del cos a les comarques gironines de "colpistes". "Són colpistes disfressats de mossos", ha assegurat la caporal, que ha pres la paraula durant un acte organitzat per Societat Civil Catalana (SCC) a Girona. La Divisió d'Afers Interns (DAI) va obrir una investigació el gener del 2017 pels comentaris ofensius contra el president del Govern a les xarxes socials. La caporal ha assegurat que qui va fer els escrits va ser la seva mare, usant el seu perfil per error, i acusa el cos d'haver-li "arruïnat la vida". "A la Generalitat, que jo anomeno Genestapo, hi està havent un cop d'estat des de dins de les institucions", ha afirmat la caporal que assegura que li "és igual" enfrontar-se a un nou expedient per les seves paraules.  La dona ha afirmat que es vol reunir amb el ministre Zoido perquè li faciliti canviar de cos i presentar-li tres àlbums amb fotografies que, diu, demostren que companys del cos s'identifiquen a les xarxes socials com a agents independentistes.  "Diuen dictador al rei o feixista a Soraya Sáenz de Santamaria però a ells no els expedienten", ha criticat.

Summary: Una caporal expedientada per insultar Puigdemont a Facebook acusa "tots els comandaments" de Mossos de "colpistes"


Per cada planta o ram venut a les floristeries, es destinarà 1 euro als centres de Sant Joan de Déu a Catalunya ACN Barcelona.-El Gremi de Florites de Catalunya ha iniciat aquest dilluns la campanya 'Amb tu, una flor fa primavera', que té com a objectiu recaptar 10.000 euros que es destinaran a programes de salut mental de diversos centres de Sant Joan de Déu a Catalunya. En el marc d'aquesta campanya, per cada ram de flors o planta que es compri en algun de les floristeries associades es destinarà un donatiu d'1 euro. Sant Joan de Déu invertirà aquests diners en teràpies complementàries dels programes de salut mental, com ara musicoteràpia o artteràpia.

Summary: El Gremi de Floristes de Catalunya inicia una campanya per recaptar 10.000 euros per la salut mental


El Departament de Salut ha confirmat aquest divendres cinc noves víctimes mortals per coronavirus a la demarcació de Tarragona, que ja en suma divuit –setze al Camp i dos a l'Ebre. Pel que fa als positius de coronavirus SARS-CoV-2, se n'han confirmat 51 més i la xifra s'enfila als 404. Aquest divendres hi ha 199 persones hospitalitzades, 16 més que dijous. En concret, al Camp de Tarragona s'han confirmat cinc morts i 40 casos nous, la qual cosa eleva a 336 la xifra acumulada. D'aquests, 175 persones es troben ingressades, 47 de les quals a l'UCI. A les Terres de l'Ebre, 11 nous confirmats aquest divendres eleven la xifra acumulada de positius a 68. D'aquests, n'hi ha 24 d'hospitalitzats -dos menys que dijous-, vuit dels quals a l'UCI.  Aquest divendres no hi ha hagut víctimes mortals per coronavirus a la regió sanitària ebrenca, segons Salut.

Summary: Cinc morts i 51 nous positius per coronavirus a la demarcació de Tarragona


Els Mossos d'Esquadra han detingut l'implicat en la baralla al bar El Punt d'Olot que dijous a la nit va anar a l'hospital perquè li curessin les ferides. Es tracta d'un home de 28 anys i d'origen dominicà. Li atribueixen un delicte contra la salut pública per tràfic de drogues i un altre de tinença il·lícita d'armes perquè no tenia llicència per a l'escopeta. Segons fonts policials, el mateix hospital va avisar els Mossos d'Esquadra quan l'home va arribar a urgències amb un trau fort al cap que sagnava. L'arrestat va dir als agents que s'havia desfet de l'escopeta llançant-la a uns arbustos propers a la plaça Catalunya, on el mossos van localitzar l'arma. El detingut ha passat la nit als calabossos i està previst que passi a disposició judicial durant les properes hores. La policia continua buscant els altres dos sospitosos.

Summary: Detingut per tràfic de drogues i tinença il·lícita d'armes l'implicat en la baralla d'Olot que va anar a l'hospital


Tirar pedres a un vehicle de Mossos d'Esquadra, causant danys a la finestra i ferint els dos agents que hi havia al seu interior durant els disturbis que hi van haver a Girona dimecres passat arran de les protestes contra la sentència. Això és el que la policia atribueix als dos joves que aquest dijous han ingressat en presó provisional comunicada i sense fiança per ordre del Jutjat d'instrucció número 2 de Girona, en funcions de guàrdia, que hi va veure risc de reiteració i falta d'arrelament. Segons la interlocutòria, els dos investigats han fet divuit anys aquest any, són d'origen marroquí i van viure en un Centre de Menors Tutelat fins que van ser majors d'edat. Un d'ells es troba en situació irregular i l'altre té antecedents recents.

Summary: El jutjat va enviar a presó els dos detinguts a Girona per tirar pedres contra un vehicle de mossos i ferir dos agents


El Partit Popular de Lleida considera "una notícia dolenta per la llibertat i la democràcia" el retorn de l'imam Abdelwahab Houzi a Lleida per posar-se de nou al capdavant de la comunitat islàmica que actualment resa al Palau de Vidre i que anteriorment ho havia fet a la mesquita del carrer del Nord de la capital del Segrià. La presidenta dels populars lleidatans i diputada al Parlament, Marisa Xandri, reclama que es faci un "seguiment exhaustiu" de les activitats que porti a terme Houzi, un cop prengui el relleu de l'actual imam de la comunitat Raichid Tisaid, que ha renunciat al càrrec -tal com va avançar el diari Segre-. Des del PP de Lleida recorden que Abdelwahab Houzi, que ja havia estat dirigint el col·lectiu lleidatà entre els anys 1999 i 2014, "és conegut com a un dels principals líders del corrent salafista a Catalunya". "Un imam radical és un perill evident per tothom i ho vam veure fa ben poc a Ripoll", adverteixen els populars lleidatans.   Marisa Xandri ha afirmat que "coneixem a Houzi i sabem què representa" i en aquest sentit, ha recordat que durant la seva anterior etapa al capdavant de la mesquita del carrer del Nord "alguns musulmans lleidatans van denunciar l'existència a la ciutat d'una mena de brigada de la moral que suposadament va activar ell mateix". "Aquí, malauradament, la junta de cada mesquita pot triar qualsevol com a imam i no succeeix com al Marroc, on cal acreditar uns determinats estudis i disposar d'una certificació ministerial", ha lamentat Xandri.

Summary: El PP de Lleida qüestiona el retorn de l'imam Houzi a la ciutat i reclama que se li faci un "seguiment exhaustiu"


L'Ajuntament de Lloret de Mar (Selva) preveu limitar l'aforament de les platges aquest estiu per evitar la propagació del coronavirus. L'alcalde del municipi, Jaume Dulsat, ha detallat que els agents de Protecció Civil s'ocuparan d'establir aquests controls per tal de garantir una distància mínima entre persones. Per altra banda, a la platja principal de Lloret i també a la de Fenals es dividiran en tres sectors: un per a gent gran, un altre per a famílies amb nens i un tercer per a adults sols, en parella o grups d'amics. Per altra banda, el Gremi Hoteler del municipi ha avançat que no confia que els hotels obrin fins que es permeti la mobilitat entre províncies.

Summary: Lloret controlarà l'aforament de les platges i les dividirà per sectors per a gent gran, famílies i adults sense nens


‘La filla del capità Groc’ de Víctor M. Amela, ‘Tot això ho faig perquè tinc molta por’ d’Empar Moliner i ‘La filla de la neu’ de Núria Esponellà han estat els llibres més venuts per Sant Jordi a Girona. Un any més, els gironins han apostat per la literatura catalana i també han confiat en els escriptors locals. Des del Gremi de Llibreters destaquen que s’han venut molt bé les biografies sobre la figura del president de la Generalitat, Carles Puigdemont, l'última obra dels germans Roca - ‘Cuina amb Joan Roca a baixa temperatura’- o la reedició del llibre del president de la Generalitat ‘Cata... què?’. La pluja ha fet acte de presència des de primera hora de la tarda, aigualint en part la diada de Sant Jordi. “Al matí tot apuntava a que seria un dels millors Sant Jordi dels últims anys però amb aquesta pluja, no sabrem fins dilluns vinent les xifres totals i reals”, ha explicat la presidenta dels llibreters gironins, Carme Ferrer. Tot i l’aigua, part de les parades de venda de roses del centre de la ciutat s’han mantingut i els ciutadans han continuat buscant el llibre que volien sota els plàstics. La pluja, i en gran quantitat, ha estat la protagonista durant bona part de la tarda de la Diada de Sant Jordi a molts indrets de les comarques gironines. Una gran festa que, finalment, ha quedat mig aigualida. Davant els mals pronòstics del temps, els gironins han sortit ben aviat de casa i, en el cas de la capital, la ciutat ja bullia d’activitat des de les nou del matí amb milers de ciutadans que han omplert la Rambla de Girona i la plaça Catalunya buscant les novetats més destacades, una firma dels autors preferits o els roses més vistoses.  Un bon inici que s’ha estroncat al migdia, a partir de les tres, quan ha començat a ploure amb força i no ho ha deixat de fer-ho fins ben entrat el vespre. A mitja tarda, la climatologia ha donat un petit respir, moment que els veïns han aprofitat per tornar a sortir als carrers i acabar de comprar les roses i els llibres que els faltaven. Cada cop que la pluja donava una treva, el centre de la capital gironina s’omplia ràpidament de paraigües i gent que buscava obres sota els plàstics de les parades de llibreters.  Des del sector explicaven que, si el temps s’hagués mantingut, enguany hagués estat un dels millors Sant Jordi dels últims anys. Més que res perquè els llibreters havien notat un increment del nombre de vendes aquests passats dies. Un augment que se sumava a l’increment creixent des del gener i febrer i trencava amb “l’estancament” que s’havia instal·lat des de fa anys a causa de la crisi econòmica. Un canvi de tendència esperançador que els feia augurar que possiblement aquesta diada vendrien un 5% més que el 2015, aprofitant que Sant Jordi queia en dissabte. “Haurem de fer càlculs i no sabem si, finament, l’allau de persones que hi ha hagut al matí compensarà la mala tarda”, explicaven els llibreters aquest vespre. La presidenta del Gremi de Llibreters gironins, Carme Ferrer, ha assegurat que es tracta d’un dels anys “més difícils” pel que fa al recompte d’exemplars venuts. “Al matí hem anat molt bé, superant el ritme d’altres anys, però a la tarda no ha parat de ploure i no sabrem del cert fins dilluns o dimarts, quan fem el recompte total, com ha anat en realitat”, ha avançat la presidenta. El problema és que, a causa de la pluja, els llibreters no s’han volgut arriscar i han apagat els ordinadors que tenien instal·lats a les parades. “Altres anys era molt fàcil perquè estan interconnectats i ho podien saber però aquest cop les úniques dades fiables que tenim, de moment, són les de les llibreries”, ha afegit. Demà, els responsables faran festa i no serà fins dilluns que començaran a recopilar tota la informació i registrar les dades. No obstant aquests obstacles, la presidenta sí que ha pogut explicar els llibres que han triomfat més entre els lectors gironins, tots ells en llengua catalana. En concret, han estat les obres de Víctor M. Amela, Empar Moliner i la gironina Núria Esponellà pel que fa a ficció. 'Confessions d'un culer defectuós' de Sergi Pàmies, ‘Educar millor’ de Carles Capdevila o ‘La màgia de l’ordre’ de Marie Kondo, també s’han situat entre els primers del rànquing. Aposta pels autors locals No obstant això, i fent gala un cop més de l’amor i la fidelitat que els compradors gironins tenen als autors de la terra, des del Gremi de Llibreters han explicat que també s’han venut, i molt, les biografies gironines de Jordi Grau i Josep Riera sobre la figura del president Carles Puigdemont, l’última obra dels germans Roca ‘Cuina amb Joan Roca a baixa temperatura’, les darreres novel·les de Rafel Nadal o, fins i tot, la reedició que va sortir al mercat el passat mes de març del llibre que va escriure l’actual president de la Generalitat de Catalunya, ‘Cata...què?’. “Hi ha molt d’interès per saber com és realment el president de Catalunya”, ha ressaltat Ferrer.  En el cas dels petits, els llibres que tractaven la llegenda de Sant Jordi, han arrasat. Tal i com ha detallat la presidenta del Gremi de Llibreters, gran part dels compradors han demanat que les novel·les o obres estiguessin escrites en català. És més, Ferrer ha assegurat que actualment gairebé la totalitat de llibres infantils que venen són en català. “Només hi ha un 1 o un 2% del total de vendes en castellà, i en el cas de literatura juvenil entre un 7 i un 8% de les obres que venem són en castellà”, ha ressaltat. Unes xifres que es van anivellant a mesura que puja la franja d’edat. Compradors que demanen “molts consells” Enguany, un dels elements que més ha sobtat als llibretes ha estat la gran quantitat de recomanacions i consells que demanaven els ciutadans als treballadors de les llibreries. “La gent no ha vingut amb una idea clara del que volien, han demanat molta ajuda”, ha comentat Ferrer. Com és habitual, part dels compradors menys habituats a la lectura s’han emportat a casa llibres com ‘X’ de Risto Mejide o s’han deixat influenciar per les recomanacions que es feien des dels mitjans de comunicació.

Summary: Víctor Amela, Empar Moliner i Núria Esponellà, els més venuts per Sant Jordi a Girona


El Ministeri d'Agricultura, Alimentació i Medi Ambient preveu una inversió de 125.000 euros per recuperar les zones més perjudicades per l'incendi que va afectar les comarques del Bages i l'Anoia el passat mes de juliol. La superfície serà declarada zona d'actuació especial per dur a terme la restauració forestal i mediambiental, uns treballs que se centraran en intentar minimitzar els danys provocats per l'erosió del terreny i en regenerar l'hàbitat natural. L'incendi va afectar un total de 1.280 hectàrees. La ministra Isabel García Tejerina ha comunicat aquesta actuació per carta al conseller d'Agricultura, Ramaderia, Pesca, Alimentació i Medi Ambient de la Generalitat, Jordi Ciuraneta.

Summary: El Ministeri de Medi Ambient preveu invertir 125.000 euros per restaurar les zones afectades per l'incendi d'Òdena


"El problema a Catalunya no és la independència, és la convivència". Així s'ha expressat aquest dissabte des de Canàries el president del govern espanyol en funcions, Pedro Sánchez, que ha criticat que el president de la Generalitat, Quim Torra, hagi dit que s'obrirà una investigació sobre l'actuació dels Mossos d'Esquadra en el marc dels aldarulls dels últims dies. "Ve a dir que el que ha ocorregut és un enfrontament entre la policia i els violents, i ha estat un atac dels violents a la societat catalana", ha exclamat Sánchez, que ha afegit que han estat els cossos policials els que l'han defensat. Sánchez  ha tornat a demanar a Torra que primer parli amb els partits no independentistes catalans i amb els familiars dels policies ferits abans de trucar-lo a ell, i que faci una "crida a la convivència i condemni de manera rotunda la violència. El socialista ha demanat un govern fort per afrontar reptes com l'independentisme. "Ens hem d'unir els moderats i deixar a una banda els radicalismes que només volen la confrontació i la divisió del país", ha remarcat fent també referència a Vox. En aquest sentit, ha lamentat l'actitud de PP, Cs i Vox, parlant del 155, i de l'estat d'excepció. "Si aquest és el suport que em volen donar, millor que no me'l donin", ha dit el socialista, que ha defensat que a Catalunya, el govern espanyol "està fent el que ha de fer, i farà el que hagi de fer".  "I menys mal que ho estem fent nosaltres. Perquè si durant set anys amb Rajoy es van multiplicar per tres els independentistes, amb aquests tres al govern, Torra i Puigdemont fan la onada", ha ironitzat.

Summary: Pedro Sánchez: "El problema a Catalunya no és la independència, és la convivència"


El president del grup parlamentari de Catalunya Sí Que Es Pot, Lluís Rabell, considera "poc versemblant" el pla de govern que ha presentat aquest dimarts el president de la Generalitat, Carles Puigdemont. "En 15 mesos haurien d'aprovar 45 lleis i centenars de disposicions. En pocs mesos hauran de fer el que no ha fet CiU en dues legislatures completes", ha indicat en roda de premsa al Parlament. Rabell ha assenyalat que, a més, el Govern no té ni garantit el suport parlamentari als pressupostos, tot i que Puigdemont ha lligat el pla de govern a l'aprovació dels comptes del 2016. "El gir social s'anuncia amb paraules, però depèn de propostes per les quals no ens ofereixen massa garanties", ha destacat.

Summary: Rabell veu "poc versemblant" el pla de govern presentat per Puigdemont


El Consell Nacional del Partit Demòcrata ha aprovat aquest dimecres al vespre amb el 76,8% dels vots la candidatura a les eleccions al Parlament Europeu encapçalada per Carles Puigdemont i amb Toni Comín com a número dos. La també exconsellera Clara Ponsatí serà la número tres, en una llista que també inclou l'associada al PDeCAT Èrika Casajoana, el candidat independent Gorka Knorr o el també associat al partit David Coromina. El president del PDeCAT, David Bonvehí, ha destacat que es tracta d'una candidatura "en clau catalana" que reflecteix "l'esperit de l'1 d'octubre i el 21 de desembre". El president del PDeCAT també ha assenyalat que la llista busca que el procés sobiranista engegat a Catalunya "sigui representat a Europa, amb una clara defensa del dret a l'autodeterminació i un referèndum acordat". També ha destacat els "lideratges de futur" que el partit aporta a la llista, a través de Casajoana o Coromina. Bonvehí ha volgut discrepar dels resultats discrets que els atorguen les enquestes i ha augurat que el partit omplirà el primer acte de campanya a Barcelona. "El nostre projecte polític és més viu que mai", ha afirmat. El president del PDeCAT també ha tingut un record per a les 30 persones imputades pel jutjat número 13 de Barcelona per la organització del referèndum de l'1 d'octubre. "Cal reivindicar la gent que va fer possible l'1-O i que no li van tremolar les cames", ha afirmat.

Summary: El Partit Demòcrata avala amb un 76,8% la llista a les europees del tàndem Puigdemont-Comín


El Sindicat Unificat de Policia (SUP) ha reclamat al ministre de l'Interior, Fernando Grande Marlaska, que reconsideri la seva decisió de concedir l'ingrés a l'Ordre al Mèrit Policial d'un mosso d'Esquadra "afí a l'independentisme". Segons el sindicat, que aquest agent hagi estat condecorat és un "gest innecessari, ofensiu i gratuït", i més tenint en compte que ha estat testimoni de la defensa de l'exconseller Joaquim Forn durant el judici al Tribunal Suprem. L'organització es queixa que, en contrast, el ministeri no hagi reconegut els agents que van actuar durant la jornada de l'1 d'octubre. Segons el SUP, el més destacat del perfil del mosso condecorat és la seva ideologia. "Una decisió d'aquest tipus només pot haver-se adoptat des de la incompetència o des de la temeritat", ha conclòs.

Summary: El SUP reclama a Marlaska que faci marxa enrere en la condecoració d'un mosso d'Esquadra "afí a l'independentisme"


El consum de carn processada, com les salsitxes o el bacon, pot augmentar el risc de càncer de colon, segons un informe que l'Agència Internacional per a la Investigació sobre el Càncer, que pertany a l'Organització Mundial de la Salut (OMS), ha publicat aquest dilluns. "El risc per a una persona de desenvolupar un càncer colorectal pel consum de carn processada continua sent petit, però augmenta amb la quantitat de carn que es consumeix", adverteix el doctor Kurt Straif, responsable del programa de l'Agència. Els experts tenen "proves suficients" que per cada 50 grams de carn processada consumida de forma diària el risc de càncer colorectal augmenta un 18%, assegura l'informe.

Summary: L'OMS alerta que el consum de carn processada pot augmentar el càncer de colon


El pacte per la unitat d'Espanya que han subscrit PP i C's dins de l'acord d'investidura inclou el compromís de vetar qualsevol intent de referèndum sobiranista a Catalunya. El candidat popular a la presidència del govern espanyol, Mariano Rajoy, ha dedicat aquest dimarts més d'onze minuts a deixar clar que "l'únic poble sobirà és l'espanyol". El procés sobiranista ha estat protagonista durant la primera sessió del debat d'investidura, que ha durat poc menys d'una hora i mitja. "L'amenaça explícita conta la unitat territorial" que planteja la Generalitat i els seus socis serà combatuda per part de l'executiu espanyol si Rajoy torna a esdevenir-ne el president.  "Se'ns planteja la liquidació de la sobirania nacional i del respecte  a la llei", ha criticat en un dels moments que més aplaudiments han suscitat les seves paraules –a les bancades de PP i C's. Rajoy s'ha mostrat disposat a dialogar i "buscar fórmules que acomodin millor la solidaritat interregional", però ha tancat qualsevol porta a un referèndum.

Summary: Rajoy fa bandera del pacte per la unitat d’Espanya davant “l’amenaça i el desafiament” de l’independentisme


El Govern reclama a l'estat espanyol que creï un fons covid-19 per finançar tota la despesa directa en covid i el manteniment de les polítiques econòmiques de les comunitats autònomes i que transfereixi directament 4.000 milions d'euros a Catalunya. El vicepresident Pere Aragonès ha explicat que Catalunya demanarà 2.000 milions d'euros per fer front a la major despesa sanitària derivada del coronavirus, i 2.000 milions més per mantenir polítiques econòmiques i de recuperació. Aragonès plantejarà la proposta en una reunió dilluns amb el govern espanyol i la resta d'autonomies, i exigeix que els diners no siguin en cap cas un préstec, sinó una transferència directa que no generi deute. Aragonès també exigeix eliminar el límit de dèficit. Aragonès ha demanat suport per la mesura a tots els partits catalans, als diputats al Congrés i als senadors, i ha apel·lat a la "responsabilitat" del PSC, com a part de la principal formació del govern espanyol, a contribuir per fer-la una realitat.  Segons ha dit, els socialistes catalans "han de fer entendre" al president espanyol, Pedro Sánchez, que "el que es demana a Europa s'ha d'aplicar a l'Estat".  Aragonès ha insistit que la Generalitat advocarà perquè el fons sigui de transferències directes i no préstecs retornables amb interessos – com passa amb el FLA-. "Haver de retornar els diners i amb interessos seria un llast per l'economia catalana i qualsevol territori, és el moment de cooperar", ha dit. El vicepresident també s'ha mostrat confiat que la iniciativa comptarà amb un suport ampli dels seus homòlegs en altres comunitats autònomes.  Sense límit de dèficit Aragonès s'ha volgut aventurar a calcular fins on es pot disparar el 2020el dèficit de Catalunya, que va tancar l'any passat en el 0,56%, però ha admès que pujarà molt la despesa pública i ha instat l'Estat a eliminar els topalls.  "Volem que el que se'ns diu de paraula quedi formalitzat, que no hi hagi topall de dèficit", ha dit Aragonès, que ha assegurat que la possible desviació també dependrà de fins a quin punt hi ha o no transferències del govern espanyol per fer front a la pandèmia.  El vicepresident ha negat que la desviació de l'objectiu de dèficit del 2019, que va ser de gairebé sis dècimes, pugui reduir la capacitat del Govern per exigir a l'Estat mesures com el fons del covid o l'eliminació dels límits de desviació pressupostària. "Estem igual que la mitjana", ha dit, recordant que la majoria de comunitats van tancar amb un 0,55%.  D'altra banda, el vicepresident ha descartat per ara canvis fiscals respecte a les modificacions aprovades en els nous pressupostos. "Tenim unes mesures fiscals progressives", ha dit, assenyalant que no hi haurà modificacions "ni en reducció ni en increment". De fet, Aragonès ha defensat l'augment en l'impost de successions, i ha assegurat que en el seu dia va ser un "error" reduir-lo.  Així mateix, Aragonès ha dit que el Govern "manté el compromís" amb els acords assolits en els últims mesos respecte als sous dels treballadors públics, i ha dit que "no hi ha motiu per patir".  Crítiques al desconfinament En roda de premsa, Aragonès també ha criticat el pla de desconfinament del Govern espanyol, afirmant que algunes de les mesures per reobrir establiments comercials "fan inviable econòmicament el manteniment dels negocis".  En aquest sentit, veu com una "queixa comprensible" que el sector turístic no entengui que s'obrin els hotels sense permetre l'ús d'espais comuns ni sortir al carrer o de la província, perquè això limita molt l'arribada de turistes. A més, ha afirmat que si amb les reobertures s'acaben els ERTO de força major es cometrà "un error" perquè calen mesures de suport econòmic en la represa gradual de l'activitat.  "El desconfinament físic no pot provocar el col·lapse econòmic", ha avisat, assenyalant que cal que el sector públic "gasti més" per "aguantar la sotragada d'aquest any". En un missatge dirigit a Europa, Aragonès ha dit que el BCE ha de ser "molt més agosarat" i impulsar "mesures que fins ara no s'havien pres mai", com la injecció directa de diners. "Són mesures heterodoxes que semblen revolucionàries, però són imprescindibles. Si seguim amb la ortodòxia la situació serà molt pitjor el dia de demà", ha conclòs.

Summary: El Govern reclama a l'Estat la transferència directa de 4.000 MEUR a través d'un fons covid per a les autonomies


Punt final a la gestió municipal de l'Hospital Sant Joan de Reus. El centre passa a mans de la Generalitat després d'un periple de quatre anys entre les dues administracions. L'Ajuntament ha fet els últims passos per culminar el traspàs de l'hospital, amb els acords presos aquest dimecres en la junta general de l'empresa Reus Serveis Municipals (RSM), i en el ple municipal celebrat just després. Així doncs, Reus renuncia al dret de superfície de l'edifici sanitari -excepte l'aparcament subterrani- i cedeix gratuïtament la propietat. A la vegada, autoritza el crèdit de la Generalitat a RSM per a l'amortització anticipada per import de 27,5 milions d'euros i amplia el capital de l'empresa municipal amb el crèdit del pla d'ajust de l'hospital. Els problemes financers que arrossegava l'hospital universitari reusenc han estat el motiu d'aquest canvi de governança que, després d'anys sobre la taula, ha rebut la llum verda final per part del municipi. La Generalitat salva així l'hospital, i n'assumeix la gestió i els deutes.

Summary: Reus aprova els últims passos per al canvi de governança de l'Hospital Sant Joan


Més de 150 fotògrafs de tot el món s'han unit a la campanya #fotoscontralacovid per a recaptar fins per a Metges Sense Fronteres. Els fotògrafs han cedit de manera altruista els drets d'una de les seves obres que s'ha posat a la venda al preu únic de 100 euros al web www.fotoscontralacovid.com. La campanya, organitzada pels fotògrafs Jordi Pizarro i Eloisa d’Orsi amb el suport d'un equip de professionals voluntaris, finalitza el diumenge 17 de maig. Hi ha fotografies, d'entre altres, de Colita, Joan Fontcuberta, Laia Abril, Ricard Terré i Txema Salvans. La proposta segueix l'exemple de la campanya #100FotografiperBergamo, que va aconseguir recaptar més de 726.000 euros en deu dies per a l'Hospital de Bèrgam a Itàlia. La campanya inclou autors com Juan Manuel Castro Prieto, Colita, Gervasio Sánchez, Joan Fontcuberta, Laia Abril, Enrique Meneses, Clemente Bernad, Cristina De Middel, Ricard Terré, Michael Christopher Brown, Samuel Aranda, Fabio Bucciarelli, Jorge Fuembuena, Alinka Echeverria, Erik Kessels, Txema Salvans, Pia Riverola, Romina Ressia, Joan Guerrero, Tino Soriano, Gloria Oyarzábal, Álvaro Ybarra i Pep Bonet, entre altres.  La campanya, que va arrencar el 23 abril, inclou fotografia documental clàssica, fotoperiodisme, documentalisme creatiu i diversos gèneres de fotografia artística. Les fotografies es poden comprar a un preu fix de 100 euros en un formato de 20x30 cm. sobre carta CANSON Fine Art.   Els diners recaptats de la venda de les fotografies serà gestionat per l'ONG amb seu a Barcelona RUIDO Photo, que s'encarregarà d'entregar-la, deduïts els costos de producció i enviament de 15 euros, a l'organització internacional Metges Sense Fronteres.

Summary: Més de 150 fotògrafs s'uneixen a la campanya #fotoscontralacovid per recaptar fons per a Metges Sense Fronteres


166.035 vehicles han sortit de l'àrea metropolitana de Barcelona entre les tres de la tarda i les vuit del vespre, en la primera jornada de l'operació sortida del pont del Pilar, segons ha informat el Servei Català de Trànsit (SCT). És un 37% del volum previst fins a les tres del migdia d'aquest dissabte, que Trànsit xifra en 450.000 vehicles. Des d'aquesta tarda hi ha actiu un dispositiu especial de trànsit que inclou 1.245 agents dels Mossos d'Esquadra, dispositiu que estarà en funcionament fins a la mitjanit del dilluns dia 12 d'octubre. S’han previst 1.107 controls policials, dels quals 238 d’alcoholèmia i drogues, 163 de seguretat passiva, 118 de motocicleta, 276 de distraccions, 188 de velocitat i 124 controls de transports. Finalment cal recordar que Protecció Civil de la Generalitat ha fet una crida a extremar la responsabilitat en el compliment de les mesures de protecció davant la covid-19 en cas de desplaçar-se a altres municipis.

Summary: Un 37% dels 450.000 vehicles previstos han sortit de l'àrea metropolitana fins a les vuit del vespre


La fàbrica de motos Gas Gas de Salt (Gironès) crema des de les cinc de la matinada d'aquest dissabte. Les causes de l'incendi encara es desconeixen però ha afectat tota la superfície de la nau, uns 10.000m2. Una quinzena de dotacions dels Bombers continuen treballant en un foc que no ha deixat ferits, però que, de moment, ja ha provocat el despreniment d'alguna jàssera de la coberta. L'intens fum, provocat per la combustió de pneumàtics i altres combustibles, dificulta la feina d'extinció als Bombers que continuen treballant per apagar un incendi que no ha provocat flames però sí molt de fum. Alguns efectius dels Bombers s'han enfilat amb el camió autoescala al sostre de la fàbrica per valorar els danys provocats. El foc no ha afectat a les naus contigües a la fàbrica Gas Gas, ubicada al carrer Unicef 17 del polígon industrial de Salt.

Summary: Un incendi crema la fàbrica Gas Gas de Salt sense provocar ferits


La primera solista de la companyia Ballet del Teatre Mariïnski de Sant Petersburg, Maria Khoreva, és la guanyadora del I Premi Europeu Carmen Mateu a Joves Artistes, en la categoria de dansa. Convocat per la Fundació Privada Castell de Peralada, va néixer en memòria de Carmen Mateu, propietària del Grup Peralada, morta el gener de 2019. El premi està dotat, d'una banda, amb 20.000 euros, i de l'altra, amb una actuació al Festival de Peralada valorada en 10.000 euros més. El jurat d'aquesta primera edició del premi en la categoria de dansa l'han format Julio Bocca, Joaquín de Luz, María Pagés, Tamara Rojo i Oriol Aguilà, director del Festival de Peralada. El jurat de la primera edició del 'Carmen Mateu Young Artist European Award, Opera and Dance' ha acordat aquest dilluns atorgar el guardó en la categoria de dansa a Maria Khoreva, la jove ballarina de només 19 anys que actualment és Primera Solista de la companyia Ballet del Teatre Mariïnski des del passat mes d'octubre. Representants del jurat, com Maria Pagès o Julio Bocca, han destacat la "precisió" i el "talent" de la jove intèrpret, la projecció de la qual auguren molt gran.  El guardó del Grup Peralada reconeixerà anualment i consecutiva la trajectòria de joves artistes en les disciplines de dansa i òpera (aquesta segona categoria s'estrenarà el 2021) "contribuint a desenvolupar la seva carrera, i a l'impuls i prestigi de tals disciplines en l'àmbit europeu".  El jurat ha explicat que enguany el guardó arrenca amb dansa i, específicament amb la disciplina de clàssica, perquè era una debilitat de Carmen Mateu. No obstant això, en properes edicions (de la categoria de dansa) es premiaran altres disciplines i altres categories professionals (escenògrafs, directors, etc.). Representant de "l'excel·lència"  Pel director del Festival de Peralada i membre del Jurat, Oriol Aguilà, la ballarina Maria Khoreva "representa l'excel·lència" que vol simbolitzar aquest guardó, tant per la seva qualitat i la seva projecció artística. De fet, Aguilà ha dit que era la candidata "perfecta". "Reunia molt bé aquest potencial de consolidació i creixement. Si tot va bé, ella tindrà una gran carrera". "Marca un tret de sortida molt alt del guardó", ha conclòs el director del festival.  Maria Khoreva viatjarà a Barcelona la primavera vinent per assistir a la gala d'entrega del guardó, i ja en l'edició 2020 o la del 2021 del Festival de Peralada hi actuarà convidada pel certamen. La ballarina ja ha transmès als impulsors del guardó que invertirà els 20.000 euros del premi en la seva formació i la seva projecció com a artista.  Al guardó s'hi van presentar 48 candidatures, 12 dels quals –sis nois i sis noies- van ser preescollides pel jurat, que en les darreres setmanes han deliberat fins a la decisió presa aquest dilluns. El guardó neix "amb el mateix esperit" que el projecte del Festival Castell de Peralada, i vol "ser líder i referent cultural en el suport a la creació" en els àmbits de la dansa i l'òpera. El primer premi en la categoria d'Òpera es fallarà l'any 2021, i així s'aniran alternant anualment totes dues.  Per part del jurat, Maria Pagés i Julio Bocca, han indicat que la candidata "reunia totes les condicions" per ser vencedora, i que si bé s'han acabat decidint entre dues o tres figures, ella és la que responia millor al perfil que buscava el guardó, que pretén també "ajudar a fer un camí" als premiats, en paraules de Bocca.

Summary: Maria Khoreva guanya el I Premi Europeu Carmen Mateu a Joves Artistes en la categoria de Dansa


L'exministre d'Exteriors d'Eslovènia i exambaixador a Berlín Ivo Vajgl ha afirmat aquest dimecres que "espera" que Alemanya no es plantegi "ni tan sols la possibilitat" d'extradir Carles Puigdemont. "Espero que el final d'aquest procés sigui l'alliberament de Puigdemont, no puc imaginar-me que Alemanya retrocedeixi en la seva moral i els seus estàndards polítics extradint algú que és buscat en un altre país de la UE per les seves idees polítiques", ha dit en declaracions a la premsa des de Neumünster, on s'ha vist amb Puigdemont. L'eslovè, que s'ha mostrat "afligit" pel fet d'haver de visitar "un president elegit de forma democràtica" en una presó alemanya, ha expressat la seva "solidaritat" amb Puigdemont i ha reiterat que es tracta d'un "conflicte polític". Com a tal, ha defensat, "només pot ser resolt per la via del diàleg i de la paciència, no per cap altra, no per la humiliació dels adversaris polítics". Segons ha explicat, Puigdemont està "en bona forma" i "preparat" per seure en una taula de diàleg amb Madrid. L'eurodiputat liberal ha explicat que en el passat va viure vuit anys a Alemanya -on va treballar tant de periodista com d'ambaixador a Berlín- i que té "un alt respecte per l'estat de dret" en aquest país. "Alguns intents de criminalitzar els polítics presos...És una cosa que difícilment puc encaixar en la imatge que tinc d'Alemanya", ha dit expressant el seu desig perquè l'extradició sigui descartada per la justícia. "Espero sincerament que la meva visita sigui l'última i que Puigdemont pugui començar el diàleg amb el govern espanyol sobre les relacions futures entre Madrid i Barcelona", ha conclòs. Per altra banda, Vajgl, que també és un dels portaveus de la Plataforma Diàleg UE-Catalunya -que agrupa una cinquantena d'europarlamentaris- s'ha mostrat "satisfet" per haver pogut visitar el líder de JxCat a la presó i ha recordat que com a plataforma no se'ls ha permès visitar, per contra, els que són en presons a Madrid. "Estic content que a Alemanya l'estat de dret parli una altra llengua", ha apuntat en aquest sentit. Un "perill" per la democràcia europea L'eurodiputat liberal ha argumentat que la situació a Catalunya no és "un afer intern" perquè "les regles bàsiques de la democràcia s'han violat". En aquest sentit, no veu "acceptable" que es "violin" els drets humans bàsics de persones que han estat escollides i "tenen un mandat dels seus votants". El parlamentari s'ha mostrat "molt crític" amb l'actitud de la majoria de governs europeus i líders de la UE i ha lamentat que "no entenen que abaixar els estàndards és un perill per la democràcia europea" i que tenir "presos polítics en un país de la UE no pot tolerar-se". L'eslovè ha plantejat també, preguntat per qui podria mediar, que hi ha "un home en aquest país [referint-se a Alemanya] que podria fer-ho", tot i que no ha volgut dir noms. El cas d'Eslovènia Per altra banda, Vajgl ha traslladat la "solidaritat de l'opinió pública eslovena" i ha explicat que en el cas del seu país, tot i que el camí cap a la independència va ser "difícil", ningú va plantejar-se la idea de prohibir "un referèndum o segrestar unes urnes". "El referèndum va ser lliure i la idea va ser respectada, una cosa de la qual hauria d'adonar-se Espanya", ha afirmat.

Summary: L'exministre d'Exteriors d'Eslovènia, després de visitar Puigdemont: "No puc imaginar-me Alemanya extradint-lo"


Les competicions professionals de futbol no tornaran fins que les autoritats del govern espanyol considerin que es poden reprendre sense que això suposi un risc per a la salut de les persones. Així ho han acordat la Lliga i la Federació Espanyola de Futbol, que han mostrat el seu agraïment a tots les persones que s'estan dedicant a prestar els serveis essencials. També han recordat les persones que han mort a causa de coronavirus i han enviat el seu suport a les famílies que han perdut éssers estimats.

Summary: Les competicions professionals de futbol no tornaran fins que les autoritats ho considerin segur


S’ha ensorrat part de la teulada d’un edifici en males condicions situat al nucli antic d’Olot (Garrotxa), concretament a l’encreuament entre els carrers Lliberada Ferrarons i Bonaire. Els fets han succeït pels volts de les quatre de la tarda quan un veí de la zona ha alertat els Bombers de la Generalitat en veure el despreniment. En concret, s’ha ensorrat part del teulat d’aquest edifici que ja es trobava en tràmits per ser enderrocat. Fins al lloc dels fets s’han desplaçat quatre dotacions dels Bombers de la Generalitat, efectius de la Policia Municipal d’Olot i l’arquitecte municipal i, per seguretat, s’ha decidit desallotjar una trentena de veïns de diversos blocs propers. Els veïns hauran de passar aquesta nit fora de casa seva i és possible que part d’ells no pugui retornar-hi fins d’aquí uns dies. L’Ajuntament d’Olot s’ha encarregat de reallotjar-los en cases de familiars, pensions o hotels de la ciutat.  Els fets han succeït pels volts de les quatre de la tarda i han aixecat una gran expectació entre els veïns d’aquesta zona. Segons ha explicat l’alcalde d’Olot, Josep Maria Corominas, per causes que encara es desconeixen s’ha ensorrat part del teulat d’aquest edifici deshabitat que ja es trobava en estat ruïnós i estava pendent de ser enderrocat. “Ens feia por que si queia alguna zona més pogués desplomar-se i causar un efecte en cadena afectant altres immobles; per això hem decidit desallotjar els veïns de dos blocs propers”, ha explicat el batlle. La incidència no ha causat ferits. En total, es tracta d’una trentena de persones que passaran aquesta nit en diverses cases de familiars, pensions o hotels de la ciutat. Demà, els tècnics analitzaran la situació en profunditat. Des del consistori tenen previst actuar-hi d’urgència i han demanat als propietaris privats de la construcció que agilitzin els tràmits per així poder enderrocar l’edifici el més aviat possible, si pot ser, demà mateix. “Sabem que aquest dilluns s’hi havia de fer alguns treballs, per això volem s’hi actuï ben aviat i no posar en perill els altres edificis”, ha comentat Corominas.  D’altra banda, l’alcalde també ha avançat que una part dels veïns d’aquesta zona, els que viuen a tocar de l’edifici ruïnós, no podran tornar a casa seva fins d’aquí uns dies. “Sembla que la cosa no va per hores sinó per dies”, ha comentat el batlle. Els agents de la Policia Municipal d’Olot han acordonat la zona i no deixen accedir-hi. Durant tota la nit es vigilarà l’espai per evitar que algú pugui entrar-hi i fer-se mal. Els fets han aixecat les crítiques d’alguns veïns que, mitjançant les xarxes socials, s’han queixat de “l’abandonament” que es pot veure en diversos edificis del centre d’Olot i han assegurat que no és la primera vegada que s’ensorren parts d’algunes construccions en mal estat.

Summary: S’ensorra part del teulat d’un edifici situat al nucli antic d’Olot


Wizz Air ha anunciat una nova ruta de Barcelona a Cracòvia des del juliol del 2020, segons ha informat la companyia en un comunicat. Aquesta nova ruta se suma a la de Madrid-Varsòvia i Tenerife-Varsòvia, que començarà a operar el juny del proper any. La nova connexió des de Barcelona tindrà quatre freqüències setmanals: els dilluns, dimecres, divendres i diumenge. Els seients tenen un preu des de 19,99 euros només anada i es preveu que la facin servir 48.000 passatgers anuals. La ruta des de Madrid comptarà amb cinc freqüències setmanals i el mateix preu, mentre que la de   Tenerife tindrà dues freqüències a partir de 29,99 euros trajecte.  El manager de comunicacions corporatives de Wizz Air, Andras Rado, s'ha mostrat "encantat" amb les tres noves rutes i ha subratllat el "compromís amb Espanya" amb aquestes noves rutes amb que esperen "proporcionar també noves experiències de viatges i diferents oportunitats de negoci que puguin satisfer les necessitats dels clients espanyols".

Summary: Wizz Air volarà de Barcelona a Cracòvia a partir del juliol del 2020


El Tribunal de Comptes ha condemnat Artur Mas, Joana Ortega, Irene Rigau, Francesc Homs i sis acusats més a retornar 4.946.788,16 euros per l'organització del procés participatiu del 9 de novembre de 2014. El tribunal considera que han tingut una responsabilitat comptable i que van usar diner públic. La condemna és solidària i, per tant, hauran d'aportar els diners entre tots, tot i que l'expresident Artur Mas està considerat el màxim responsable i hauria d'assumir el que no aportin la resta de condemnats. La sentència no és ferma i es pot recórrer a la Sala de Justícia del mateix tribunal i, com a última instància, davant la Sala Contenciosa-Administrativa del Tribunal Suprem. El Tribunal de Comptes reclamava inicialment 5,2 MEUR, uns diners que ja s'han aportat en forma de fiances entre efectius 2,8 MEUR i la resta en forma d'avals amb immobles i propietats dels acusats. La sentència -de 91 pàgines i signada per l'exministra d'Aznar Margarita Mariscal de Gante- condemna Artur Mas i els exconsellers Joana Ortega, Irene Rigau, Francesc Homs i també sis membres més del seu Govern: Lluís Bertran, Josefina Valls, Jaume Domingo, Ignasi Genovès, Jordi Vilamitjana i Teresa Prohias a retornar 4.946.788,16 euros per l'organització del 9-N.  La decisió no és ferma i els advocats ja han anunciat que la recorreran. En cas que s'acabi confirmant, els diners s'hauran de reingressar als comptes de la Generalitat com a entitat perjudicada. Mentrestant, es mantindran les fiances dipositades tant en efectiu com en forma d'aval amb propietats dels principals acusats. Entre elles, el pis de Mas al carrer Tuset o la meitat d'un immoble d'Homs a Taradell (Osona), finques d'Ortega a Barcelona i de Rigau a Ribes de Freser (Ripollès).  La sentència és solidària i, per tant, ordena que els diners es retornin entre tots els acusats i fixa una quantitat per a cadascun d'ells segons la responsabilitat comptable que considera acreditada. Per a l'expresident, Artur Mas diu que ha de respondre amb la quantitat total per ser el màxim representant del Govern. Això vol dir que, en cas que la resta de condemnats no aportessin tots els diners, hauria de ser l'expresident qui acabés sufragant el total de la condemna. A més, carrega als acusats els interessos des del moment en què es van fer els pagaments (tot i que no detalla la quantitat).   Detall de les responsabilitats  La sentència detalla la quantitat de la qual és responsable cadascun dels condemnats i que hauran de pagar de manera solidària. El Tribunal de Comptes considera que Joan Ortega és responsable de l'encàrrec de material per a les votacions, registrar el web, per l'assegurança que cobria els voluntaris i l'elaboració del suport informàtic.  En el cas d'Homs, li imputa les despeses per la campanya de publicitat institucional, l'elaboració de suport informàtic, l'enviament d'informació postal als ciutadans, i pel lloguer de la sala de premsa. A Rigau, la responsabilitza de la compra dels 7.000 ordinadors que es van repartir per les diferents escoles, obertes com a centres de votació.  A la resta de condemnats els relaciona també amb aquestes despeses, majoritàriament per haver signat documents que les autoritzaven.  Els arguments de la sentència Sobre la competència del tribunal per jutjar aquest cas, en la sentència la magistrada recull que "no hi ha cap raó" per qüestionar la seva competència i que és "l'únic òrgan que té jurisdicció per pronunciar-se". Defensa també que es pot reclamar aquests diners per la via civil perquè en el cas dels judicis penals al Tribunal Suprem i el Tribunal Superior de Justícia de Catalunya va decaure l'acusació per malversació abans del judici. En aquests judicis penals sí se'ls va condemnar per desobediència i en el cas de Mas, Rigau i Ortega el Suprem està revisant el seu recurs.  Considera que Mas i els exconsellers eren els "màxims responsables" i que estaven obligats a "rendir comptes". A Mas li retreu que no prengués cap decisió per evitar la consulta i, en conseqüència, les despeses derivades. "La conducta dels demandats no es va ajustar, en definitiva, al deure de previsió i  d'evitar el dany", escriu la magistrada.  A la sentència es considera acreditat que hi va haver un "saldo deutor injustificat" i que això genera "responsabilitat comptable". La magistrada argumenta que si el destí per als fons públics és "diferent a les atribucions legalment previstes per a la Generalitat" s'ha produït responsabilitat comptable tot i que el procediment hagi estat "formalment irreprotxable".  Per tant, no té en compte els arguments de la defensa que al·legaven que tots els expedients de contractació s'havien fet "respectant els procediments i formalitats legalment establertes". De manera recorrent, la magistrada argumenta que una sentència de juny de 2015 del Tribunal Constitucional va anul·lar el procés participatiu i que, per tant, tota despesa lligada al 9-N està vinculada a una finalitat "il·legal" que no estava "vinculada amb l'ordenament jurídic".  "Les despeses no estaven justificades i van donar lloc a un saldo deutor injustificat en els fons públics de la Generalitat constitutiu de delicte segons la llei del Tribunal de Comptes", recull la sentència. Són, segons la sentència, "despeses desconnectades de qualsevol finalitat pública que lícitament pogués perseguir la Generalitat". També diu que les partides destinades al 9-N van suposar "un dany" a les arques públiques de la Generalitat i que no van tenir "cap contraprestació". Mariscal de Gante afegeix que fins i tot  els acusats van reconèixer al judici que havien destinat diners púbics al procés participatiu, a excepció dels diners per als ordinadors i per a la sala de premsa. La magistrada creu que, en el cas de la sala de premsa, no es tractava de "facilitar la feina als mitjans acreditats" (tal com defensen els acusats) sinó de "contribuir a l'èxit i contribució a la màxima repercussió informativa " de les votacions. "La sala de premsa va ser una peça més de l'engranatge", recull la sentència.  Pel que fa als 7.000 ordinadors, l'exconsellera d'Ensenyament Irene Rigau va justificar al judici que es van comprar per modernitzar l'ensenyament a les aules i que encara s'estan fent servir. A la sentència, però, la magistrada, entén que està "sobradament acreditat" per les sentències del TSJC i del Suprem que es van comprar "per fer possibles les votacions" i que no està "acreditada la necessitat" per al sistema educatiu en el moment que es van comprar.

Summary: El Tribunal de Comptes condemna Mas, Ortega, Rigau, Homs i sis acusats més a tornar 4,9 MEUR pel 9-N


El president de la Generalitat, Quim Torra, ha qualificat Neus Català com una "dona extraordinària" i un "exemple" per a tots els catalans. Torra ha destacat "l'enorme dignitat" de l'activista i ha dedicat un minut de silenci durant l'acte en què ha participat aquest dissabte a l'Auditori de Santa Coloma de Farners, on s'hi celebrava un homenatge als familiars de les víctimes de la repressió franquista. "Neus Català va dedicar tota la seva vida a explicar-nos l'horror del què mai pot tornar a passar", ha reblat Torra. Abans, el president ja havia mostrat el seu condol a través de les xarxes socials amb una piulada on considerava Neus Català una "veu clara per la llibertat i contra la barbàrie".

Summary: Torra qualifica Neus Català de "dona extraordinària" i li dedica un minut de silenci en un acte a Santa Coloma de Farners


Més d'un miler de treballadors de Nissan i de les seves empreses subcontractades han fet una cadena humana al voltant de la planta de la Zona Franca per reivindicar els drets de tots els empleats vinculats al grup nipó. Amb proclames com "mateix sostre, mateixos drets", els treballadors han tornat a alçar la veu contra l'anunci del tancament de les plantes a Catalunya i han lamentat que Nissan s'oblidi de les "més de 20.000 famílies" vinculades de forma indirecta a l'empresa. La mobilització ha comptat amb representants de més d'una vintena de companyies subcontractes com Lear, Gestamp, Marelli o Magna, entre d'altres. Al final de l'acte, els treballadors han tallat uns minuts el carrer número 3 davant l'entrada a la planta de Nissan. L'acte de protesta ha començat a les deu del matí, moment en què els empleats que s'han apropat fins a la Zona Franca han començat a encerclar la planta de Nissan al crit de "si això no s'arregla, guerra". Respectant la distància de seguretat d'almenys un metre i mig, la cadena humana ha donat tota la volta a la nau. Els treballadors han aguantat la posició durant uns deu minuts per, seguidament, dirigir-se a l'entrada principal de la fàbrica, situada al carrer número 3 de la Zona Franca. Allà, els representants sindicals han volgut tornar a posar de manifest que l'anunci del tancament de les plantes de Nissan a Catalunya no tan sols afecta els 3.000 treballadors contractats directament pel fabricant japonès, sinó també als més de 20.000 llocs de treball indirectes que genera el mateix grup. Tot seguit, els concentrats davant l'entrada han tallat durant uns deu minuts el carrer número 3 de la Zona Franca, una acció que ha anat acompanyada del soroll dels clàxons dels vehicles que transitaven la zona en suport a la mobilització. Temor a ser "oblidats" En línia amb la protesta que els treballadors d'Acciona van dur a terme la setmana passada davant la seu de l'empresa a Barcelona, els empleats que han sortit aquest divendres al carrer han reivindicat que són "la cara invisible" del conflicte laboral de Nissan. "Tenim por que Nissan s'oblidi de nosaltres i que es pensi que el tancament només afecta 3.000 persones", ha explicat el membre del comitè d'empresa de Magna, David Ribas, que fa 17 anys que treballa pel fabricant d'automòbils. "L'objectiu de la mobilització d'avui no és demanar indemnitzacions, sinó que es tingui en compte a tots els que ens considerem treballadors invisibles de Nissan", ha comentat en el mateix sentit el president del comitè d'empresa d'Acciona, Juanma Seco. Precisament Acciona és l'empresa més afectada per l'anunci del tancament (és la principal subcontractada, amb uns 500 treballadors). En la cadena humana d'avui, però, la gamma cromàtica anava més enllà del verd fluorescent que llueixen els seus empleats. Una de les companyies que no ha faltat ha sigut Gestamp, encarregada de fabricar peces de xassís. Segons ha explicat el delegat de l'empresa a Barcelona, Álvaro Muñoz, l'aturada de l'activitat a Nissan ha comportat que el 70% de la plantilla que el grup té a la capital catalana hagi signat un Expedient de Regulació Temporal d'Ocupació (ERTO). Un futur poc optimista Tot i que els diferents treballadors celebren el ressò que estan tenint les mobilitzacions dels últims dies, el sentiment que predomina és més aviat de pessimisme. La Carmen, treballadora de Marelli durant els últims 16 anys –l'empresa s'encarrega de muntar radiadors i tubs d'escapament per Nissan- creu que la direcció del Japó ja no farà marxa enrere. "Ho veiem molt negre; l'únic que sabem del cert que passarà és que molta gent es quedarà al carrer", lamenta. De moment, els treballadors asseguren que es mantindran en peu de guerra per aconseguir que Nissan reconsideri la seva decisió o, almenys, permeti donar una sortida a tota la plantilla afectada. "La d'avui és una manifestació més de les que vindran", ha comentat Ribas.

Summary: Els treballadors de Nissan encerclen la planta de la Zona Franca per reivindicar els drets dels empleats subcontractats